Komisijos sprendimas
1996 m. liepos 29 d.
nustatantis pieno pagrindo produktų, kuriems valstybėms narėms leidžiama taikyti atskiras arba bendras leidžiančias nukrypti nuostatas pagal Direktyvos 92/46/EEB 8 straipsnio 2 dalį ir leidžiančių nukrypti nuostatų, taikomų tokių produktų gamybai, pobūdį, sąrašą
(tekstas svarbus EEE)
(96/536/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 16 d. Tarybos direktyvą 92/46/EEB dėl sveikatos taisyklių, reglamentuojančių žalio ir termiškai apdoroto pieno bei pieno pagrindo produktų gamybą ir jų tiekimą į rinką [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 8 straipsnio 2 dalį,
kadangi valstybės narės perdavė Komisijai sąrašą produktų, kuriems jos reikalauja taikyti pirmiau minėtos direktyvos 8 straipsnio 2 dalies pirmąją pastraipą, ir reikalaujamo pobūdžio leidžiančias nukrypti nuostatas;
kadangi šiame sprendime būtina apibrėžti terminą "pieno pagrindo produktai" tradicinėmis, vartojamais Direktyvos 92/46/EEB 8 straipsnio 2 dalyje, savybėmis;
kadangi tam tikri tos direktyvos reikalavimai turėtų paveikti tokių tradicinių savybių pieno pagrindo produktų gamybą;
kadangi, atsižvelgiant į tos direktyvos 8 straipsnio 2 dalyje numatytų leidžiančių nukrypti nuostatų įvairumą, būtina nustatyti bendrąsias ar konkrečiąsias kiekvienam produktui taikytinas sąlygas, deramai atsižvelgiant į riziką visuomenės sveikatai;
kadangi valstybių narių reikalaujamos leidžiančios nukrypti nuostatos yra susijusios su taisyklėmis, taikomomis žaliam pienui, su produktais besiliečiančioms medžiagoms, brandinimo rūsiams ir galutiniams produktams;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 92/46/EEB 8 straipsnio 2 dalyje ir šiame sprendime tradicinių savybių pieno pagrindo produktai - pieno pagrindo produktai, kurie:
- yra istoriškai pripažinti
arba
- pagaminti pagal technines rekomendacijas ar gamybos metodus, kodifikuotus ar registruotus valstybėje narėje, kurioje produktas tradiciškai gaminamas,
arba
- valstybėje narėje, kurioje produktas yra tradiciškai gaminamas, teisiškai apsaugoti nacionaliniu, regioniniu ar vietiniu lygiu.
2 straipsnis
Valstybėms narėms yra leidžiama taikyti tam tikrus tradicinių savybių pieno pagrindo produktus gaminančioms įmonėms atskiras arba bendrąsias nuostatas, leidžiančias nukrypti nuo reikalavimų, išdėstytų Direktyvos 92/46/EEB B priedo, I skyriaus 6 punkte ir C priedo, III skyriaus 2 punkte, medžiagoms, sudarančioms instrumentus ir įrangą, naudojamą ruošti, pakuoti ir vynioti šiuos produktus.
Tačiau reikia nuolat palaikyti tokių instrumentų bei įrangos atitinkamą švaros laipsnį ir nuolat juos valyti ir dezinfekuoti.
Į šį straipsnį įtrauktų produktų sąrašas pateiktas šio sprendimo priede.
3 straipsnis
Valstybėms narėms leidžiama taikyti tradicinių savybių sūrius gaminančioms įmonėms, kaip apibrėžta 1 straipsnyje, atskiras arba bendras nuostatas, leidžiančias nukrypti nuo reikalavimų, išdėstytų Direktyvos 92/46/EEB B priedo, I skyriaus 2 punkto a, b, c ir d papunkčiuose, brandinimo rūsiams ir tokiems produktams skirtoms patalpoms.
Tokie brandinimo rūsiai ar patalpos gali turėti natūralias geologines sienas ir nelygaus paviršiaus sienas, grindis ir duris, kurios yra nepermerkiamos, tvarios, padengtos šviesia danga ar nerūdijančiomis medžiagomis. Valymo ir dezinfekavimo darbų dažnumas ir pobūdis tokiuose rūsiuose ir patalpose bus pritaikomas prie šios veiklos tipo, kad būtų atsižvelgta į specifinę aplinkos florą.
4 straipsnis
Šis sprendimas skirtas valstybėms narėms
Priimta Briuselyje, 1996 m. liepos 29 d.